હિન્દી એ રાષ્ટ્રભાષા છે અને અંગ્રેજી વિશ્વભાષા. બંનેનું જ્ઞાન અનિવાર્ય છે અને પ્રયોગ પણ, પરંતુ માતૃભાષાને વામણી સમજી તેનો પ્રયોગ ટાળવામાં આવે તો ‘ઝેર તો પીધાં જાણી જાણી’ જેવી પરિસ્થિતિ સર્જાશે તે ચોક્કસ છે. ગુજરાતી ભાષાના પ્રચાર-પ્રસાર માટે વિદેશમાં થતી પ્રવૃત્તિઓ ગુજરાતમાં આ પરિસ્થિતિ હોય તો બહાર વસતાં ગુજરાતીઓ માતૃભાષા વિશે શું વિચારી રહ્યાં છે તે જાણવું પણ જરૂરી છે. કારણ કે ત્યાં જન્મેલી ગુજરાતી પેઢી તો પોતાના ઘર સિવાય નહીંવત્ સ્થળે ગુજરાતી ભાષાના સંપર્કમાં આવે છે. યુ.એસ.એ.ના ફ્લોરિડામાં રહેતા જગદીશ વ્યાસ વિદેશમાં રહેતા ગુજરાતીઓનાં બાળકો માતૃભાષા શીખે તે માટે છેલ્લાં ૧૬ વર્ષથી પ્રયાસરત છે. બાળકોને સરળતાથી ગુજરાતી શીખવવા તેમણે ઈન્ટરેક્ટિવ સીડી બનાવી છે. જેના દ્વારા બાળક આપમેળે ગુજરાતી શીખતું થઈ જાય છે.